
Astăzi, 27 martie 2024, se împlinesc 106 de ani de la 
Unirea Basarabiei cu România. Din 2017, această zi a 
devenit, în urma deciziei Parlamentului de la București, 
sărbătoare naţională. 


Termenul de Basarabia a desemnat mult timp o fâșie de 
teritoriu de la nordul Mării Negre. Acest termen a fost 
reinventat în anul 1812, când Rusia a cotropit Moldova 
dintre Prut și Nistru. Până în momentul cotropirii rusești, 

niciodată Moldova nu fusese divizată de Prut, ci era 
împărţită între Țara de Sus și Țara de Jos. 


Mai mult de un secol, românii dintre Prut și Nistru au fost 
supuși unui proces dur de deznaționalizare. Opresiunea 
rusească a atins apogeul la sfârșitul secolului al XIX-lea și 
la începutul secolului XX. Şcolile şi Biserica Ortodoxă s-au 
numărat printre instrumentele folosite de administraţia 
rusească pentru a-i deznaţionaliza pe români. 


Înfrângerea Rusiei în Primul Război Mondial şi prăbuşirea 
ţarismului au creat premisele unei renaşteri naţionale a 
românilor din Basarabia. În aprilie 1917, a fost creat 
Partidul Naţional Moldovenesc, iar în octombrie a fost 

Iniţial, liderii românilor basarabeni au proclamat o 
Republică Democrată Federativă Moldovenească, în cadrul Rusiei. Apoi, sub influența unor cărturari 
ardeleni refugiaţi la Chişinău, precum Onisifor Ghibu, lucrurile au evoluat, iar Sfatul Țării a proclamat 
independenţa Basarabiei. 


Au urmat represaliile bolșevicilor, care au început să jefuiască şi să ucidă în Basarabia. În aceste 
condiţii, Sfatul Ţării a cerut ajutorul Armatei Regale Române, care a trecut Prutul pentru a proteja 
vieţile şi avutul locuitorilor Basarabiei. Liderii românilor basarabeni erau ameninţaţi direct de către 
bolşevici. 


Prin urmare, la 27 martie 1918, a fost convocat Sfatul Ţării, care s-a întrunit în sala mare a 
Parlamentului de la Chişinău. În sală au fost prezenţi preşedintele Consiliului de Miniştri al Republicii 
Moldoveneşti, Daniel Ciugureanu, toţi membrii guvernului şi primul ministru român, Alexandru 
Marghiloman, trimisul special al Regelui Ferdinand. 


Actul unirii Basarabiei cu România a fost citit în fața Sfatului Ţării de secretarul acestuia, lon 
Buzdugan: „Republica Moldovenească (Basarabia), în hotarele ei dintre Prut, Nistru, Marea Neagră şi 
vechile graniţe cu Austria, ruptă de Rusia acum o sută şi mai bine de ani din trupul vechii Moldove, în 
puterea dreptului istoric şi al dreptului de neam, pe baza principiului ca noroadele singure să-şi 
hotărască soarta lor de azi înainte şi pentru totdeauna se unește cu mama sa, România”, se arată în 
declaraţie. 


După dezbateri aprinse, s-a trecut la votare. Reprezentanţii minorităţilor naţionale, 30 la sută din 
totalul de 150 de deputaţi, au cerut, în general, vot secret, iar apoi s-au abținut ori au votat împotrivă. 


Rezultatul votului pentru unirea Basarabiei cu România a fost concludent: 86 voturi pentru, 3 
împotrivă, 36 de abţineri, 13 deputaţi absenţi. 


Astfel, pe 27 martie 1918, Sfatul Ţării a votat unirea Basarabiei cu România, Basarabia fiind prima 
dintre provinciile istorice care s-a unit cu România. Au urmat celelalte provincii românești - Ardealul, 
Crișana, Banatul, Maramureșul și Bucovina - spre sfârșitul anului 1918, fiind creată România Mare. 


Efectele Unirii au fost anulate la 28 iunie 1940, când Rusia a anexat din nou Basarabia, în baza 
pactului secret Ribbentrop-Molotov. 

